Шанхай_Мастэрс_2011_(снукер)
Другі дзень (6 верасня)
На другі гульнявы дзень Шанхай Мастэрс 2011 пачаліся гульні 1/16 фіналу турніру. 25-гадовы Марк Ален з Паўночнай Ірландыі сустракаўся з Раянам Дэем, які дайшоў да фіналу спаборніцтва 2007 года. 31-гадовы валійскі снукерыст цалкам дамінаваў у пачатку паядынку, пакінуўшы за сабой дзве першыя партыі з серыямі ў 82 і 77 ачкоў, пасля чаго Ален, які да гэтага не праходзіў далей за 1/16 фіналу шанхайскага турніру, пакінуў за сабой трэці фрэйм з падыходамі ў 35 і 26 балаў і чацвёрты з брэйкамі ў 44 і 51 ачко, зраўняўшы лік, а таксама дамінаваў у астатняй частцы паядынку, выйграўшы яшчэ тры партыі з серыямі ў 55, 57 і 49 балаў. Такім чынам, Ален упершыню выйшаў у 1/8 фіналу Шанхай Мастэрс, перамогшы апанента з лікам 5:2. 6-ы нумар рэйтынгу Шон Мёрфі гуляў супраць Дамініка Дэйла з Уэльса, які атрымаў перамогу ў дэбютным розыгрышы Шанхай Мастэрс у 2007 годзе. 31-ы сеяны турніру выйграў першую партыю з выдатным брэйкам у 128 ачкоў і амаль перамог у другім фрэйме, але дапусціў памылку на простым апошнім чорным шары пры ліку 56:53 і дазволіў апаненту зраўняць лік. Валійскі гулец дамінаваў у трэцяй партыі, пасля чаго з серыяй у 45 балаў пакінуў за сабой і чацвёрты фрэйм у той час, як яго праціўнік дапускаў шмат памылак. Пры ліку 32:45 у пятай партыі Дэйл забіў выпадковы руды шар, што дазволіла яму зачысціць стол і выйграць яшчэ адзін фрэйм, зрабіўшы лік 4:1. Чэмпіён свету 2005 года цалкам дамінаваў у дзвюх наступных партыях, не дазволіўшы апаненту набраць ніводанага ачка і скараціўшы адставанне да аднаго фрэйма, 3:4, пасля чаго зрабіў серыю ў 45 балаў у наступнай партыі, але пры ліку 45:58 і пяці шарах на стале Дамінік атрымаў добрую пазіцыю каляровых шароў і меў магчымасць зачысціць стол. Тым не менш валіец памыліўся на простым рудым шары, пасля чаго 29-гадовы Шон выйграў тактычную барацьбу за сіні шар і, забіўшы сіні і ружовы шары, зраўняў лік у матчы, выйграўшы трэці фрэйм запар. У пачатку вырашальнай партыі Мёрфі, які даходзіў да паўфіналу Шанхай Мастэрс у 2009 годзе, набраў 45 балаў, пасля чаго яго апанент меў дзве добрыя магчымасці пачаць атаку, але набраў толькі 18 ачкоў, пазней аддаўшы англічаніну просты чырвоны шар і дазволіўшы яму скончыць матч з лікам 5:4 на сваю карысць. Такім чынам, Шон Мёрфі здзейсніў камбэк, выйграўшы 4 фрэймы запар, і ў трэці раз запар выйшаў у 1/8 фіналу Шанхай Мастэрс на Марка Алена. Дзеючы чэмпіён Шанхай Мастэрс Алістэр Картэр гуляў супраць 30-га нумара рэйтынгу Марка Кінга. 37-гадовы Кінг выйграў першы фрэйм з пераможным падыходам у 45 балаў, пасля чаго 7-ы нумар сусветнага рэйтынгу зраўняў лік з серыяй у 46 ачкоў у другой партыі і выйграў трэці фрэйм на каляровых шарах. Марк Кінг, які дайшоў да чвэрцьфінальнай стадыі леташянга розыгрышу, перамог у чацвёртай партыі з падыходамі ў 41 і 29 ачкоў і ў пятым фрэйме з брэйкамі ў 58 і 64 балы, зноў выйшаўшы наперад, а 32-гадовы Картэр прайграваў у шостай партыі з лікам 0:41, але выйграў фрэйм на каляровых шарах, пасля чаго пакінуў за сабой сёмую партыю, забіўшы апошні ружовы шар, і зрабіў лік 4:3 на сваю карысць. У восьмым фрэйме фіналіст чэмпіянату свету 2008 года меў магчымасць скончыць матч, але спыніўся на ліку 35:4, дазволіўшы апаненту выканаць серыю ў 62 балы, пасля чаго паставіў неабходны снукер і, зачысціўшы стол, зраўняў лік у партыі, 66:66, перавёўшы вырашэнне пераможцы ў перагулёўку на чорным шары, які Марк забіў выдатным дальнім ударам і зрабіў лік 4:4. У вырашальным фрэйме Картэр атрымаў магчымасць павесці атаку, але, набраўшы 36 ачкоў, няўдала правёў спліт чырвоных і страціў пазіцыю, а Марк Кінг зрабіў падыходы ў 17 і 44 балы і з лікам 5:4 у трэці раз выйшаў у 1/8 фіналу Шанхай Мастэрс. У чацвёртым матчы першай сесіі 13-ы сеяны Пітэр Эбдан сустракаўся з Фергалам О'Браенам з Ірландыі. 39-гадовы О'Браен выйграў першы фрэйм з пераможнай серыяй у 62 ачкі, а яго апанент, які дайшоў да 1/8 фіналу турніру ў 2010 годзе, зраўняў лік, пакінуўшы за сабой другую партыю на апошнім рудым шары. У трэцім фрэйме ірландскі снукерыст зрабіў серыю ў 50 балаў, але дазволіў свайму 41-гадоваму праціўніку выдрапаць фрэйм з падыходамі ў 28 і 34 ачкі, пасля чаго пакінуў за сабой дзве наступныя партыі з брэйкамі ў 64 і 73 балы і выйшаў наперад з лікам 3:2. Чэмпіён свету 2002 года перамог у доўгім шостым фрэйме, забіўшы апошнія ружовы і чорны шары, а 37-ы сеяны турніру, які ніколі не праходзіў далей за 1/16 фіналу Шанхай Мастэрс, дамінаваў у сёмай партыі і зрабіў лік 4:3 на сваю карысць. О'Браен павёў з лікам 37:4 у восьмым фрэйме, пасля чаго Пітэр выканаў серыю ў 55 ачкоў, але прадстаўнік Ірландыі зачысціў усе каляровыя шары, скончыўшы паядынак, які працягваўся 4 гадзіны і 11 хвілін, з лікам 5:3, і выйшаў у наступны раўнд на Марка Кінга.